Η θεραπεία με οιστρογόνα δεν προλαμβάνει καρδιοπάθειες και εγκεφαλικά. - 2001-08-06
--Τα προφυλακτικά όχι και τόσο αποτελεσματικά στην πρόληψη αφροδισίων νοσημάτων. --Νέο φάρμακο κατά σπάνιας μορφής λευχαιμίας. --Ποιο ν
Η Αμερικανική Καρδιολογική Ένωση δηλώνει ότι οι γυναίκες μετά την εμμηνόπαυση δεν πρέπει να αρχίζουν θεραπεία με οιστρογόνα μόνο και μόνο για να αποφύγουν καρδιοπάθειες και εγκεφαλικά. Εκατομμύρια γυναίκες παίρνουν οιστρογόνα, συνήθως σε συνδυασμό με προγεστερόνη, για να αντιμετωπίσουν τα δυσάρεστα συμπτώματα της εμμηνόπαυσης και να προστατέψουν τον οργανισμό τους από την οστεοπόρωση. Οι αμερικανοί γιατροί πίστευαν πως τα οφέλη της θεραπείας με οιστρογόνα δεν περιορίζονταν μόνο στην πρόληψη της οστεοπόρωσης και την μείωση των άλλων δυσάρεστων συμπτωμάτων της ηλικίας, αλλά επεκτείνονταν και στην πρόληψη της καρδιοπάθειας και των εγκεφαλικών. Τώρα όμως η Αμερικανική Καρδιολογική Ένωση τονίζει ότι είναι ατελή τα αποτελέσματα των ερευνών όσον αφορά τα οφέλη για την καρδιοπάθεια και μάλιστα αναφέρει ότι σε ορισμένες περιπτώσεις η θεραπεία με οιστρογόνα μπορεί να αυξήσει τις πιθανότητες καρδιοπάθειας. Γι’ αυτό η Αμερικανική Καρδιολογική Ένωση προειδοποιεί τις γυναίκες ότι αν παρουσιάσουν καρδιολογικής φύσης προβλήματα ενώ κάνουν θεραπεία με οιστρογόνα, να την διακόψουν αμέσως. Τα προφυλακτικά όχι και τόσο αποτελεσματικά στην πρόληψη αφροδισίων νοσημάτων. Σε νέα έκθεση του Εθνικού Ινστιτούτου Υγείας επισημαίνεται ότι τα προφυλακτικά είναι αποτελεσματικά στο να αποφευχθεί εγκυμοσύνη και στην πρόληψη της εξάπλωσης του AIDS, αλλά ενδέχεται να μην είναι τόσο αποτελεσματικά στην πρόληψη της εξάπλωσης άλλων αφροδισίων νοσημάτων. Η έκθεση του Εθνικού Ινστιτούτου Υγείας συνιστά περισσότερες έρευνες όσον αφορά την χρήση προφυλακτικών για την πρόληψη ασθενειών όπως η χλαμύδια, η τριχομονίαση, και η γονόρια στις γυναίκες. Από τη πλευρά τους ακτιβιστές στον αγώνα για την εξάλειψη του AIDS απορρίπτουν την νέα αυτή έκθεση, λέγοντας ότι το μόνο που κάνει είναι να δίνει ακόμη περισσότερα επιχειρήματα στις θρησκευτικές οργανώσεις στην Αμερική, οι οποίες διδάσκουν μόνο πλήρη αποχή από τις σεξουαλικές σχέσεις, λύση που οι ακτιβιστές θεωρούν μη ρεαλιστική. Νέο φάρμακο κατά σπάνιας μορφής λευχαιμίας. Ερευνητές του Εθνικού Αντικαρκινικού Ινστιτούτου εδώ στην Ουάσιγκτον δηλώνουν ότι νέο φάρμακο που δημιούργησαν με την μέθοδο της γενετικής μηχανικής ενδέχεται να αποτελέσει την αρχή του τέλους για έναν σπάνιο τύπο λευχαιμίας που πλήττει το 2% περίπου των ασθενών με την μορφή αυτή καρκίνου. Οι γιατροί έδωσαν σε 16 ασθενείς που έπασχαν απ’ τον τύπο αυτό λευχαιμίας αντίσωμα το οποίο έφερε αντιβακτηριακό δηλητήριο γνωστό σαν B-L-22 με αποτέλεσμα να εξαφανιστούν ακόμη και ίχνη της ασθένειας στους 11 απ’ τους 16 ασθενείς. Οι ερευνητές δηλώνουν τώρα ότι θα ζητήσουν απ’ την Αμερικανική Υπηρεσία Τροφίμων και Φαρμάκων να πραγματοποιήσουν ευρύτερες κλινικές έρευνες. Ποιο νόστιμες οι μεταλλαγμένες ντομάτες! Αμερικανοί επιστήμονες εμβολίασαν φυτό ντομάτας με γονίδιο από τύπο λάχανου και δημιούργησαν τις πρώτες ντομάτες που μπορούν να αναπτυχθούν με αλμυρό νερό ή σε χώμα που περιέχει πολύ νάτριο. Μάλιστα ένας απ’ τους επιστήμονες που δούλεψε στο συγκεκριμένο πρόγραμμα δήλωσε ότι οι γενετικά μεταλλαγμένες αυτές ντομάτες είναι γευστικότερες απ’ τις συνηθισμένες. Οι ερευνητές δηλώνουν ότι η επιτυχία αυτού του πειράματος ενδέχεται να οδηγήσει στην μετάλλαξη και άλλων φυτών για να μπορούν να ευδοκιμούν σε περιοχές του κόσμου όπου το νερό είναι γλυφό και το χώμα έχει καταστραφεί από το αλάτι. Βελτιωμένη η ποιότητα ζωής των παιδιών στην Αμερική. Βελτιώνεται συνεχώς το επίπεδο ζωής των παιδιών στην Αμερική. Αυτό επισημαίνεται σε νέα έκθεση του Εθνικού Ινστιτούτου Παιδικής Υγείας και Ανάπτυξης. Ο διευθυντής του Ινστιτούτου, Ντουέιν Αλεξάντερ, δηλώνει ότι η μελέτη κατέληξε στο συμπέρασμα ότι μειώθηκε το ποσοστό παιδιών που ζουν κάτω απ’ το όριο φτώχιας στην Αμερική από 18% που ήταν το 1998 στο 16% το 1999. Επίσης την ίδια χρονική περίοδο αυξήθηκε το ποσοστό παιδιών που ζουν σε οικογένειες όπου δουλεύει κανονικά τουλάχιστον ο ένας απ’ τους δύο γονείς. Ο κ. Αλεξάντερ επισημαίνει επίσης ότι για δεύτερη χρονιά στη σειρά τα ποσοστά γεννήσεων από ανήλικες κοπέλες βρίσκονται στα χαμηλότερα επίπεδα στην ιστορία της Αμερικής και περισσότερα παιδιά είχαν πλήρη ιατροφαρμακευτική κάλυψη το 1999 σε σύγκριση με το 1998. Επίσης μειώθηκε σημαντικά ο αριθμός νέων που καπνίζει και τα ποσοστά θανάτων εφήβων. Υπάρχει όμως και μία δυσάρεστη εξέλιξη. Η έρευνα του Εθνικού Ινστιτούτου Παιδικής Υγείας και Ανάπτυξης βρήκε ότι πάνω από το 5% των παιδιών κάτω των 18 ετών υποφέρουν από άσμα, ποσοστό που έχει σημειώσει αύξηση της τάξης του 20% τα τελευταία χρόνια.